CELEX: 32020R1727
Language: ro
Date: 2020-11-18 00:00:00
Title: Regulamentul de punere în aplicare (UE) 2020/1727 al Comisiei din 18 noiembrie 2020 de modificare a Regulamentului de punere în aplicare (UE) 2015/2447 în ceea ce privește anumite norme referitoare la operatorii economici autorizați

19.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 387/1
               
            
         REGULAMENTUL DE PUNERE ÎN APLICARE (UE) 2020/1727 AL COMISIEI
         din 18 noiembrie 2020
         de modificare a Regulamentului de punere în aplicare (UE) 2015/2447 în ceea ce privește anumite norme referitoare la operatorii economici autorizați
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 41,
         întrucât:
         
                     (1)
                  
                  
                     Pentru a se asigura, în scopul acordării statutului de operator economic autorizat, o punere în aplicare uniformă a criteriului prevăzut la articolul 39 litera (a) din Regulamentul (UE) nr. 952/2013 (denumit în continuare „codul”) cu privire la absența unor încălcări repetate sau grave ale legislației vamale și ale dispozițiilor fiscale, inclusiv absența unui cazier conținând infracțiuni grave legate de activitatea economică a solicitantului, trebuie clarificate anumite dispoziții ale articolului 24 din Regulamentul de punere în aplicare (UE) 2015/2447 al Comisiei (2). În primul rând, este necesar să se clarifice faptul că, în ceea ce privește încălcările, criteriul este îndeplinit în cazul în care nicio autoritate administrativă sau judiciară nu a luat o decizie în care să concluzioneze că una dintre persoanele descrise la articolul 24 alineatul (1) litera (b) a comis astfel de încălcări în ultimii trei ani. Faptele care au determinat încălcările trebuie să fi avut loc în ultimii trei ani, însă autoritatea administrativă sau judiciară poate, în unele cazuri, să se pronunțe cu privire la faptele respective după expirarea celor trei ani. În al doilea rând, este necesar să se clarifice faptul că încălcările grave sau repetate relevante ale legislației vamale și ale dispozițiilor fiscale sunt legate de activitatea economică a persoanelor descrise la litera (b) a respectivului articol. În al treilea rând, este necesar să se clarifice care sunt persoanele, altele decât solicitantul, care trebuie, în funcție de structura organizatorică a solicitantului, să fie evaluate în raport cu acest criteriu.
                  
               
                     (2)
                  
                  
                     Prin urmare, Regulamentul de punere în aplicare (UE) 2015/2447 trebuie modificat în consecință.
                  
               
                     (3)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            Modificări ale Regulamentului de punere în aplicare (UE) 2015/2447
            Articolul 24 din Regulamentul de punere în aplicare (UE) 2015/2447 se modifică după cum urmează:
            
                        1.
                     
                     
                        Alineatul (1) se înlocuiește cu următorul text:
                        
                           „(1)   Criteriul prevăzut la articolul 39 litera (a) din cod este considerat respectat dacă:
                           
                                       (a)
                                    
                                    
                                       nu există nicio decizie a unei autorități administrative sau judiciare care să concluzioneze că una dintre persoanele descrise la litera (b) a comis, în cursul ultimilor trei ani, încălcări grave sau repetate ale legislației vamale sau ale dispozițiilor fiscale în legătură cu activitatea sa economică; precum și dacă
                                    
                                 
                                       (b)
                                    
                                    
                                       niciuna dintre următoarele persoane nu are un cazier care conține infracțiuni grave în legătură cu activitatea sa economică, inclusiv cu activitatea economică a solicitantului, dacă este cazul:
                                       
                                                   (i)
                                                
                                                
                                                   solicitantul;
                                                
                                             
                                                   (ii)
                                                
                                                
                                                   angajatul sau angajații responsabili cu chestiunile vamale ale solicitantului; și
                                                
                                             
                                                   (iii)
                                                
                                                
                                                   persoana sau persoanele responsabile de solicitant sau care exercită controlul asupra gestiunii acestuia.”
                                                
                                             
                                 
                     
                  
                        2.
                     
                     
                        Alineatul (3) se înlocuiește cu următorul text:
                        
                           „(3)   Dacă persoana menționată la alineatul (1) litera (b) punctul (iii), alta decât solicitantul, este stabilită sau își are reședința într-o țară terță, autoritatea vamală competentă să ia decizia evaluează îndeplinirea criteriului menționat la articolul 39 litera (a) din cod pe baza evidențelor și a informațiilor aflate la dispoziția sa.”
                        
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 noiembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 269, 10.10.2013, p. 1.
         
            (2)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).